b'\n_START_ARTICLE_\nVicko Bujovi\xc4\x87\n_START_PARAGRAPH_\nConte Vicko Bujovi\xc4\x87 (1660.-1709.), hrvatski pisac iz Crne Gore,  lokalni du\xc5\xbenosnik. Jedna je od najzanimljivijih osoba pera\xc5\xa1ke povijesti. Suprug hrvatske pjesnikinje Jele Bujovi\xc4\x87, sin Stjepanov i brat Ivanov. Kum na vjen\xc4\x8danju bio mu je Tripo Kokolja. S Vickom se 1705. zamijenio za ku\xc4\x87u, pa je u ku\xc4\x87u Vicka Bujovi\xc4\x87a iznad crkve sv. Ivana Kokolja preselio iz svoje obiteljske ku\xc4\x87e kraj crkve sv. Ivana._NEWLINE_Istaknuo se u Morejskom ratu (1684.-1699.). Istaknuo se u bitki na Kreti 1686. i osvajanju tog otoka te u osvajanju Herceg Novog 1687. i prvom mleta\xc4\x8dkom osvajanju Trebinja 1689. godine. Postavljen je 1695. za guvernera flotile koja je \xc5\xa1titila mleta\xc4\x8dke trgova\xc4\x8dke putove od gusara. Mleta\xc4\x8dka Republika mu je za ratne zasluge dodijelila feud Kumbor kraj Herceg Novoga i nasljedni kne\xc5\xbeevski naslov. Od 1694. obavljao je du\xc5\xbenost kapetana Perasta. Kao gradski kapetan isticao se silni\xc4\x8dkim vladanjem, prekomjernim tro\xc5\xa1enjem gradskog novca i kao glavni sudionik u mnogim skandalima. Iako se prije borio protiv gusara, poslije je i sam gusario plja\xc4\x8dkaju\xc4\x87i dubrova\xc4\x8dke brodove. Godine 1709. ubijen je u zavjeri skupine pera\xc5\xa1kih plemi\xc4\x87a. _NEWLINE_1691. Vicko i brat Ivan dobili su posjed kod Risna. 1704. dobio je kne\xc5\xbeevski naslov, a sinovima Ivanu, Krstu i Stjepanu naslov je potvr\xc4\x91en 1731. godine. _NEWLINE_Kokoljin portret Bujovi\xc4\x87a nalazi se u Muzeju grada Perasta. Bujovi\xc4\x87 je naru\xc4\x8dio freske u crkvi sv. Nedjelje u Kumboru kraj Herceg-Novoga, nastale izme\xc4\x91u 1704. i 1709., a pripisuju se Kokolji.'